KUMITAT PERMANENTI DWAR L-AFFARIJIET SOĊJALI

(Rapport Uffiċjali u Rivedut)

Il-ĦDAX-IL PARLAMENT

Laqgħa Nru. 115

L-Erbgħa 19 ta' Ottubru, 2011

Stampat fl-Uffiċċju tal-Iskrivan

Prezz €2.50

IL-ĦDAX-IL PARLAMENT

Laqgħa Nru. 115

L-Erbgħa 19 ta' Ottubru, 2011

Il-Kumitat iltaqa' fil-Palazz, il-Belt Valletta, fis-07:25 p.m.

Il-Minuti tal-Laqgħa Nru. 114 li saret nhar it-Tlieta 18 ta' Ottubru 2011 ġew konfermati.

THE CHAIRMAN (Onor. Edwin Vassallo): Sinjuri se npoġġi għall-attenzjoni tagħkom din l-istedina;

Ittra datata 19 ta' Ottubru 2011 mingħand il-Kummissarju għat-Tfal dwar stedina lill-Membri tal-Kumitat għall-ġurnata ddedikata lit-tfal fl-okkażjoni taċ-ċelebrazzjoni tal-World Children's Day.

Din l-istedina waslitilna mingħand is-Sinjura Helen D'Amato, Kummissarju għat-Tfal, u għandha x'taqsam ma' attività li se tiġi organizzata fit-13 ta' Novembru, mill-10.00 a.m. sal-4.00 p.m. Il-Membri tal-Kumitat dwar l-Affarijiet Soċali qed jiġu mistiedna sabiex jekk jogħġobhom, f'xi ħin jattendu u jipparteċipaw fl-attività li se tiġi organizzata fil-ġurnata li fiha se nkunu qed infakkru d-drittijiet tat-tfal skont il-Konvenzjoni tan-Nazzjonijiet Uniti.

L-iSkrivana tal-Kamra se tgħaddi din l-istedina lid-deputati kollha permezz ta' email.

Preżentazzjoni dwar policies mid-Dipartiment tal-Edukazzjoni li jirrigwardjaw edukazzjoni lil studenti b'diżabilità - Kontinwazzjoni

(Tkompli mil-Laqgħa 99 tat-Tlieta 22 ta' Marzu 2011)

THE CHAIRMAN: Mela qabel nibdew nixtieq ngħid xi ħaġa ta' malajr biex inpoġġu ruħna lura fl-istampa.

Illum nittama li se nkunu qegħdin nikkonkludu suġġett li ilna nitrattawh ħafna, u ċioè is-suġġett dwar il-persuni b'diżabilità.

Trattajna diversi issues, kellna rapport kważi finalizzat, imma erġajna ftaħna d-diskussjoni għaliex indunajna u inġibditilna l-attenzjoni li dak li ppreparajna, effettivament, ma kienx daqshekk korrett.

B'dak li se nkunu qegħdin nisimgħu llum, nittama li nkunu qegħdin nagħlqu l-eżerċizzju tas-smigħ.

Imbagħad, bħala deputati, meta jiġi r-rapport quddiemna, nerġgħu nevalwaw dak kollu li smajna u li jkun ġie rapportat sabiex inkunu nistgħu noħorġu bil-proposti tagħna.

Fl-aħħar laqgħa li kellna fuq dan is-suġġett, is-Sinjura Elena Tanti Burlò ġibditilna l-attenzjoni li fil-preparazzjoni tal-kurrikulu l-ġdid, li dia' jinkludi eżerċizzju sħiħ ta' inklużjoni, hemm fejn dan il-kunċett jitjieb biex effettivament inkunu iktar inklussivi.

Illum naf li se jsiru xi preżentazzjonijiet u għalhekk nitlob lil min se jagħmel dawn il-preżentazzjonijiet sabiex iżomm f'moħħu dan il-kuntest; li aħna bħala deputati flimkien mal-poplu tagħna qed isirulna proposti għall-kurrikulu ġdid u għaldaqstant irridu nkunu ċerti li jkun fih l-iktar inklużjoni possibbli.

Nittama li dak li se nisimgħu llum jagħtina aktar informazzjoni dwar dak li se jkun qed jiġri sabiex tfal u studenti b'kondizzjonijiet differenti jkunu inklużi fis-sistema ta' tagħlim b'mod effettiv, ħalli ħadd ma jaqa' fil-periferija tas-sistema edukattiva, u eventwalment tas-soċjetà minħabba diżabilità jew kondizzjonijiet oħra tal-ħajja.

Dan huwa kunċett pjuttost wiesa' sabiex nintroduċi fejn konna wasalna bid-diskussjoni.

MICHELINE SCIBERRAS (Direttur Ġenerali - Directorate for Educational Services – DES): Nixtieq l-ewwelnett nirringrazzja lill-Kumitat kollu ta' din l-istedina.

Iż-żewġ direttorati, kull meta jkollna dawn l-opportunitajiet biex niġu nitkellmu f'forum bħal dan, nilqgħu l-istedina għax għalina tkun opportunità importanti u imprezzabbli li fil-ġirja sfrenata tax-xogħol tagħna ta' kuljum, nieqfu, nirriflettu fuq dak li qed nagħmlu, niġu hawn, nisimgħu opinjonijiet differenti, nisimgħu l-politiċi li għandhom il-polz tal-poplu, u jkun feedback tajjeb biex meta mmorru lura għad-diskussjonijiet tekniċi u edukattivi, inkunu nistgħu nfasslu policies, servizzi u programmi edukattivi li verament ikunu ta' ġid għal uliedna.

Fil-laqgħa li kellna f'Marzu, id-Direttorat li mmexxi jien, id-Direttorat għas-Servizzi Edukattivi, kien għamel preżentazzjoni fuq is-servizzi kollha li għandna fl-iskejjel tal-Istat għat-tfal li għandhom diżabilità u anke tfal li għandhom diffikultà fit-tagħlim jew xi kondizzjonijiet oħra.

Illum se naraw l-aspetti kurrikulari li wkoll huma programmi edukattivi għal dawn it-tfal.

Ta' min wieħed jgħid li f'din is-sena skolastika li għadna kif bdejniha ftit tal-ġimgħat ilu, fl-iskejjel tal-Istat insibu 33,000 student u li 2,300 minnhom għandhom xi tip ta' għajnuna jew appoġġ permezz ta' Learning Support Assistant.

Din is-sena għandna mal-1,500 Learning Support Assistant li huma mpjegati fil-klassijiet tagħna sabiex jagħtu appoġġ jew on a full-time basis, jew on a shared basis fil-klassi, skont l-assessjar li jkun sar mill-professjonisti.

Allura, filwaqt li l-għalliema tibqa' responsabbli għat-tagħlim ta' kull student li jkun hemm fil-klassi, il-Learning Support Assistant qiegħda hemm biex tiffaċilita dan il-proċess ta' tagħlim.

It-tnedija tal-kurrikulu nazzjonali f'Mejju li għadda għalina kien pass importanti.

Bħalissa għaddejjin b'konsultazzjonijiet intensivi ma' diversi stakeholders sabiex nisimgħu l-feedback fuq dan id-dokument, u naħseb li l-għan ewlieni tal-kurrikulu l-ġdid huwa li għandu jkun kurrikulu wieħed għall-istudenti kollha.

M'għandniex kurrikulu għat-tfal li huma abbli u kurrikulu ieħor għat-tfal li għandhom diżabilità, imma l-objettivi edukattivi huma hemm għal kullħadd!

Issa l-mod ta' kif wieħed jitgħallem, il-mod ta' kif wieħed ikollu aċċess għall-edukazzjoni, l-attivitajiet edukattivi, il-programmi edukattivi jistgħu ikunu differenti, però l-objettivi u l-għanijiet huma l-istess.

Dan naħseb li huwa valur importanti meta qed nitkellmu fuq l-inklużjoni.

L-inklużjoni qiegħda hemm biex it-tfal kollha jkollhom aċċess ekwu għall-kurrikulu tal-pajjiż.

Illum il-kollegi mid-Direttorat għall-Kwalità u Standards fl-Edukazzjoni se jagħmlu preżentazzjoni fuq is-sillabi tal-Form 1, fejn qed nagħmlu tibdil ukoll.

Illum il-ġurnata, fl-iskejjel sekondarji tal-Istat, it-tfal li daħlu fil-Form 1 huma tfal ta' abilitajiet differenti.

Jekk inti tmur fl-iskejjel taż-Żejtun, ta' Santa Luċija u tal-Ħandaq issib li t-tfal tal-Form 1 għandhom abilitajiet differenti.

Hemm setting permezz tal-bench marking li bdejna din is-sena stess f'Ġunju, setting fl-Ingliż, fil-Malti u fil-Matematika, però għal numru ta' lezzjonijiet oħrajn, it-tfal huma mħalltin bl-abilità u hemm pakkett ta' taħriġ intensiv li ilu għaddej sabiex anke l-għalliema jaġġornaw ruħhom.

Il-bieraħ konna qed niddiskutu kemm kienet differenti l-mentalità ta' meta kont ngħallem jiena, 20 sena ilu.

Għalliema kienet tidħol ġewwa klassi, tkejjel il-livell tal-klassi u tindirizza l-livell ta' dik il-klassi partikolari.

Illum il-ġurnata, anke meta niġu biex inħarrġu lill-għalliema, il-filosofija trid tkun differenti.

L-għalliema ma tistax tindirizza livell wieħed biss fil-klassi, imma trid tgħallem livelli differenti u tara x'attivitajiet edukattivi se toħloq sabiex toħroġ il-potenzjal ta' kull student li huwa kapaċi.

It-twemmin tagħna, u dan huwa valur ewlieni fil-kurrikulu kemm l-ieħor kif ukoll dan, huwa li kull student kapaċi jitgħallem, tkun xi tkun l-abilità tiegħu, tkun xi tkun il-kondizzjoni fiżika, mentali, intelletwali, emozzjonali li twieled fiha, tkun xi tkun il-familja li kiber fiha.

Kull student għandu l-kapaċità li jitgħallem.

Allura, għalina l-għalliema dik tfisser li kull għalliem irid jindirizza l-programmi edukattivi biex joħroġ il-potenzjal ta' kull student.

Hekk it-tfal jitgħallmu llum, jgħixu ħajja ferħana llum, iħossuhom full filled u sodisfatti bihom infuhsom illum, u għada pitgħada jikbru f'ċittadini produttivi u kuntenti, konfidenti fihom infushom, anke għall-ġid ta' pajjiżna u tal-komunità li ngħixu fiha.

Issa s-Sur Ray Camilleri, Direttur tal-kurrikulu se jagħti preżentazzjoni fuq il-kurrikulu.

IS-SUR RAY CAMILLERI (Direttur – Curriculum Management and E-Learning Department): Qabel ma nibda nitkellem b'mod speċifiku xi jsir f'sena partikolari, pereżempju fil-kurrikulu tal-Form 1, li diġa' ssemma', nixtieq nitkellem b'mod ġenerali dwar kif aħna nipprovaw nilħqu lill-istudenti kollha.

Jekk qegħdin nitkellmu dwar politika ta' litteriżmu, il-punt kruċjali huwa li din hija mmirata biex l-istudenti kollha jakkwistaw il-ħiliet neċessarji sabiex ikunu jistgħu jibdew il-proċess tat-tagħlim tagħhom.

Allura fl-ewwel snin tas-settur primarju, għandna enfasi speċjali fuq il-litteriżmu kemm bil-Malti u kemm bl-Ingliż, kif ukoll fuq il-kapaċità tal-istudenti li jaħkmu kunċetti matematiċi, għaliex dawn huma l-ħiliet neċċessarji li għandna bżonn fid-dinja tal-lum.

Għada pitgħada se niffokaw b'mod iktar konkret fuq l-e-literacy li wkoll huwa punt kruċjali fejn wieħed għandu jakkwista ħiliet b'mod konkret.

M'hemmx dubju li biex wieħed ikun kapaċi jakkwista dak is-sens ta' litteriżmu, hemm bżonn li jkunu involuti diversi stakeholders, kemm mill-aspett ta' skola, li huma l-amminstraturi tal-iskola, l-għalliema u min jitgħallem, kif ukoll f'kuntest iktar wiesa' fejn jidħlu l-ġenituri u l-komunità lokali.

L-għan aħħari huwa li meta l-istudenti jitilqu mill-iskola primarja, dawn ikunu kapaċi jikkomunikaw, jifhmu, jiktbu u jaqraw kemm bil-Malti kif ukoll bl-Ingliż.

Naturalment, hemm diversi proġetti biex dan iseħħ.

F'diversi skejjel qed issir enfasi partikolari sabiex ikunu f'pożizzjoni li jwettqu l-politika fejn inkunu nistgħu nagħtu lill-istudenti kollha sens ta' kapaċità li jaqraw, jiktbu u li jkunu effettivi fin-numri.

M'hemmx dubju li dan iseħħ billi jkun hemm sapport professjonali għaddej għall-għalliema b'mod kontinwu.

Aħna għandna sistema fejn ikun hemm ġranet speċifiċi fis-sena – 12-il siegħa li jistgħu jingħataw bħala insert training jew matul is-sena jew fl-aħħar tas-sena, kif ukoll sitt sigħat addizzjonali wara l-ħin tal-iskola, tlett darbiet fis-sena, darba kull term - u hemmhekk ikun hemm il-possibilità li l-għalliema jakkwistaw ħiliet professjonali.

Hemm ukoll slots oħrajn matul is-sena.

L-għan aħħari huwa li l-istudenti jkunu f'pożizzjoni aħjar meta l-għalliema tagħhom ikunu mħarrġa b'mod iktar effettiv.

Għandna wkoll grupp ta' għalliema li qegħdin hemmhekk propju biex jaraw li l-core competencies f'dawn is-suġġetti partikolari jiġu maħkuma.

Fost is-service providers għandna l-għalliema komplimentari u l-għalliema tal-core competencies.

Mill-aspett tad-Dipartiment tal-Kurrikulu, għandna l-iSpecific Learning Difficulties Unit.

Dawn is-service providers differenti jikkoordinaw bejniethom u għandhom links mal-iSchool Psychological Sevices.

Jekk nikkomunikaw flimkien u nkunu kapaċi naħdmu flimkien, aktar se jkun produttiv ix-xogħol li se jsir mid-diversi setturi li qed jaħdmu f'dan il-kamp.

Hemm programmi alternattivi ta' tagħlim, kif ukoll individual learning plans skont il-każ.

Naturalment, dan kollu jseħħ anke f'ambitu ta' tagħlim wara l-ħin tal-iskola permezz ta' entitajiet bħall-FES.

Fil-każ ta' numeracy, l-għan aħħari huwa li jkun hemm attitudni pożittiva lejn il-Matematika.

Illum il-ġurnata nafu kemm it-tagħlim tal-Matematika huwa importanti iktar minn qatt qabel biex jgħin lill-istudenti jkomplu jakkwistaw ħiliet fis-settur tal-IT.

Il-Computer Studies jiġi magħżul bħala suġġett jekk l-istudenti ikollhom ħakma tajba tal-Matematika.

L-għan tagħna huwa li naraw li l-istudenti jkomplu jtejbu dawn il-ħiliet tagħhom u jkollhom strateġiji biex mhux biss ikunu kapaċi jaħdmu s-somom, imma japplikaw il-problem solving skills kemm fir-realtà tal-klassi, kif ukoll iktar u iktar f'realtà ikbar meta jitilqu mill-iskola.

Nafu wkoll kemm saret importanti t-teknoloġija, kemm mill-aspett ta' riżorsi, kif ukoll biex ngħinu ħalli jiġu żviluppati tasks partikolari.

Qegħdin naħdmu ħafna biex lill-istudenti tagħna nkunu kapaċi nrawmuhom, kemm f'età primarja, kif ukoll fis-settur sekondarju, f'dawk il-ħiliet teknoloġiċi, speċjalment billi nuruhom x'inhuma l-għodod li jeżistu.

Lit-tfal iż-żgħar introduċejnilhom ICTs partikolari, bħal pereżempju l-Bee Bots li huma robots li jkunu jistgħu jipprogrammawhom, anke minn età ċkejkna u juru u jitgħallmu sens ta' direzzjoni, jitgħallmu l-prepożizzjonijiet minnhom, għaliex inti titgħallem li meta dan ir-robot jimxi, ikun jista' jitla' fuq jew jinżel taħt, eċċ.

Qegħdin nuru b'mod reali kif nistgħu nużaw it-teknoloġija biex tgħin fl-akkwist ta' kompetenzi li jmorru oltre dak li normalment nassoċjaw mal-logħob ta' kompjuters u robots li normalment wieħed jgħid li qegħdin hemmhekk sempliciment biex it-tfal jifirħu u jkunu kuntenti.

L-għan aħħari tagħna mhuwiex sempliċement li nagħmlu it-tagħlim iktar interessanti għal kulħadd, imma li permezz ta' dawn l-għodod, l-istudenti jkunu jistgħu jitgħallmu ħiliet li jmorru oltre t-teknoloġija.

Wieħed ma jridx jinsa wkoll l-introduzzjoni tad-digital microscopes, li jaħdmu permezz tal-kompjuter, kif ukoll għodod oħrajn li jgħinu lill-istudenti jkunu kapaċi jużaw it-teknoloġiji li jiltaqgħu magħhom illum, f'dinja li qiegħda dejjem tiġi iktar dipendenti fuq it-teknoloġija.

Għandna l-iStudent Services Department, li huwa responsabbli biex jixtri software u hardware sabiex inkunu nistgħu ngħinu lill-istudenti li għandhom bżonnijiet speċjali.

Permezz tas-sinerġija li teżisti bejn iż-żewġ direttorati, aħna nidentifikaw teknoloġiji li jistgħu jintużaw, kemm fis-sens ta' software, kif ukoll f'sens ta' hardware, sabiex jgħinu lill-istudenti li għandhom bżonnijiet speċjali.

B'hekk l-istudenti tagħna jkunu qegħdin f'pożizzjoni li jgawdu mit-teknoloġiji li jeżistu.

Irridu nħarsu lejn is-sitwazzjoni b'mod ħolistiku u llum insibu li qegħdin ngħinu lill-istudenti kollha meta naraw li fis-snin tal-year 5 u 6, kuntrarjament għal dak li kien isir fil-passat, neħħejna l-iscreening.

Din is-sena, għall-ewwel darba, introduċejna l-End of Primary Benchmark li huwa assessment miftuħ għal kullħadd, li jinkludi ħiliet li jmorru oltre l-kitba, imma jiffoka wkoll fuq is-smigħ, fuq il-kapaċità tal-istudenti li jitkellmu, li jifhmu, kif ukoll li jiktbu - l-erba' ħiliet li huma assoċjati mal-kisba tal-lingwa, kemm fil-Malti kif ukoll fl-Ingliż.

Introduċejna wkoll il-mental paper li, fil-każ tal-Matematika, l-istudenti jkunu pprattikaw matul is-sena, għaliex bħala aspett ta' tagħlim kienu jagħmlu l-kisba tal-ħiliet mentali waqt it-tagħlim, però qatt ma konna niffokaw fuqhom f'eżami.

Għall-ewwel darba introduċejniha fl-End of Primary Benchmark.

Fir-realtà, kellna riżultati pożittivi ħafna, fejn rajna li l-istudenti ħakmu dawn il-ħiliet u dan jawgura tajjeb għaliex fl-aħħar mill-aħħar l-istudenti tagħna ma nippreparawhomx biex ikunu kapaċi sempliċement joqgħodu għall-eżami, imma li jakkwistaw dawk il-ħiliet li se jkomplu jgħinuhom biex jitgħallmu u jkomplu jiffunzjonaw b'mod effettiv għada pitgħada fis-soċjetà, kemm jekk ikomplu jistudjaw jew jekk jintegraw ruħhom f'xi kors li jieħdu wara li tispiċċa l-iskola sekondarja.

Din is-sena mhux se jkun hemm streaming fis-settur sekondarju però se jkun hemm setting fil-Malti, fl-Ingliż u fil-Matematika.

Dan kollu jgħin biex l-istudenti ikunu qegħdin f'pożizzjoni iktar komda għalihom, fejn ikunu jistgħu verament ikunu nklużi.

Ma jistax ikollok sistema ta' edukazzjoni inklussiva jekk inti se jkollok l-istreaming u se jkollok studenti li skont il-kapaċità ta' riżultati li jakkwistaw wara li jagħmlu l-ex-eżami tal-Junior Lyceum jew tal-common entrance, kif kien jiġri fil-passat, imorrulek fi klassijiet differenzjati.

Illum il-ġurnata, sar l-End of Primary Exam, fejn lill-istudent iddaħħlu fis-settur sekondarju, fil-Form 1, mingħajr m'għadu jiġu differenzjat skont il-livell ta' riżultati li akkwista.

Nixtieq nippreżenta lill-Kumitat dawn iż-żewġ rapporti;

THE CHAIRMAN: Sur Camilleri, kemm għall-fini tat-transcript u anke ta' min għad jista' jiġi 'l quddiem, x'differenza tagħmel fil-kliem tekniku li wżajt f'dawn l-islides bejn streaming u setting?

Hemm min jikkritika li neħħejna l-istreaming, għax jargumenta li meta qegħdin indaħħlu s-setting se tiġi l-istess bħall-istreaming.

IS-SUR RAY CAMILLERI: Hemm differenza.

Jekk inti tuża l-istreaming, tkun qed taqbad l-istudenti u tpoġġihom b'mod kategoriku, għas-suġġetti kollha, fi klassi partikolari.

Mela allura, abbażi tar-riżultati li inti akkwistajt, jekk pereżempju inti għaddejt u mort tajjeb ħafna, inti ġejt ippustjat fil-1A.

Allura, irrispettivament kemm mort tajjeb f'suġġett partikolari jew ieħor, għax ir-riżultati tiegħek kienu tajbin, inti ġejt ippustjat fil-klassi Form 1A.

Id-differenza li hemm bis-setting huwa li għalkemm qed tifred l-istudent, però qed tifred l-istudent skont l-abilità partikolari tiegħu.

Mela allura, għas-saħħa tal-argument, l-istudenti se jkunu qegħdin ippustjati mal-kumplament ta' sħabhom fil-maġġoranza assoluta tas-suġġetti u mhux il-ħin kollu fi grupp partikolari, kif kien isir qabel, fl-istess skola.

Meta kienu jiġu streamed, kienu jkunu l-ħin kollu fi klassi partikolari, għas-suġġetti kollha, il-klassi tal-bravi pereżempju, l-1A.

Fis-setting, jekk jien batut fil-Matematika, se nkun ippustjat fi grupp partikolari fejn jien se nkun kapaċi nlaħħaq mal-livell tal-istudenti sħabi.

Id-differenza qiegħda li għal suġġett partikolari, skont l-abilità tiegħek, int se tkun ippustjat fi klassi fejn inti tkun tista' verament tlaħħaq mal-livell tiegħek.

JUSTYNE CARUANA: Però safejn naf jien, A, B, C, eċċ, spiċċaw.

IS-SUR RAY CAMILLERI: Spiċċaw fl-isem, fis-sens li meta kien ikollok eżami...

JUSTYNE CARUANA: Safejn naf jien ir-raġuni li tneħħi l-A, B, C eċċ huwa biex inti tkun inklussiv biex dawk li qegħdin C, ma jħossuhomx xi failure, anzi tinkoraġġihom u tistimulahom biex imorru aħjar.

IS-SUR RAY CAMILLERI: Jista' jkun li fil-passat, fin-nomenklatura telqet il-1A f'ċertu skejjel u ġiet il-1 Tulip jew il-1 Violet, jew il-1 Rose...

JUSTYNE CARUANA: Però, peress li qegħdin on tape, biex ma nagħtux l-idea tal-A, tal-B, eċċ., dik, safejn naf jien hija xi ħaġa sorpassata.

Mhijiex daqshekk tal-passat.

JUSTYNE CARUANA: M'għandniex 1 A, 2 A eċċ...

MICHELINE SCIBERRAS: Sas-sena l-oħra, kienet għadha hemm, meta kellna l-istreaming...

JUSTYNE CARUANA: Mela aħna f'Għawdex qegħdin avvanzati ħafna iktar minnkom!

Aħna kollha ismijiet ta' fjuri!

MICHELINE SCIBERRAS: Dan ma jfissirx li t-tfal u l-ġenituri, u l-komunità ma tkunx taf liema hi l-klassi tal-bravi...

JUSTYNE CARUANA: Kulħadd ikun jaf!

Għawdex kien minn tal-ewwel li neħħa l-istreaming.

Dak huwa stat ta' fatt.

JUSTYNE CARUANA: Fit-tfal ħalliet ċertu effett dik tal-A, B, C. Hemm argumenti kontra wkoll għax xi ħadd li għandu t-tfal tiegħu ma' tal-A qal għaliex ma baqgħux A, speċi żwiemel ma' żwiemel.

Imma minn kien C, imbagħad ħalla effettiv pożittiv għax għamel iktar kuraġġ u jgħid li mhux dawk A u jiena C imma jien kapaċi daqs tal-A.

THE CHAIRMAN: Imma xorta waħda qegħdin ngħidu li meta niġu għal dawn is-suġġetti, Malti, Ingliż u Matematika, kif qed jintqal lilna f'din l-islide, għandna l-għażla bejn l-istudenti li kollha qegħdin skont il-ħiliet tagħhom.

MICHELINE SCIBERRAS: Li ma semmejniex huwa li l-istreaming qabel ma kienx biss jissepara t-tfal skont ir-riżultat tal-ħames suġġetti li kienu jagħmlu l-eżami tagħhom, imma kien ukoll jibagħthom fi skejjel separati.

Jekk jien ngħaddi mill-eżami tal-Junior Lyceum, immur il-Junior Lyceum, imma jekk ma ngħaddix, anke jekk ma ngħaddix minn eżami wieħed, immur skola oħra.

Fis-sistema l-ġdida, dik m'għadhiex teżisti - kullħadd imur fl-istess skola, mela se nilbes l-istess uniformi, se jkolli l-istess għalliema, l-istess faċilitajiet, se nidħol fil-home class li se tkun imħallta, fejn hemmhekk se nagħmel ir-Reliġjon, il-PSD, il-PE u numru ta' suġġetti oħrajn.

Imbagħad, fil-lezzjonijiet tal-Ingliż, tal-Malti u tal-Matemetika, s'issa d-direzzjoni hija li jkun hemm forma ta' setting.

Qed ngħid s'issa għaliex fuq din ikkonsultajna ħafna mal-għalliema u huma stess qed jgħidulna li meta inti tbiddel sistema, ma jaqbillekx tbiddilha mil-lejl għan-nar għax tispiċċa tagħmel ħsara lit-tfal stess.

Anke l-għalliema, sakemm inkomplu inħarrġuhom, sakemm hemm dik id-differenza, dik il-paradigm shift li tkellimna fuqha il-bieraħ, sakemm anke jkollhom iktar ħiliet u kompetenzi ta' kif jużaw pedagoġiji differenti, ikun iktar għaqli f'dan il-punt, li jkollna dan is-setting.

(Interruzzjonijiet)

IS-SUR SANDRO SPITERI: Jista' jgħin biex juri kemm fil-fatt huwa pass tranżitorju għal xi ħaġa li rridu naslu għaliha.

Fil-mixed ability tal-primarja, meta daħħalniha sentejn ilu, kien hemm skola waħda li għax kienet kbira ħafna u l-ġenituri kellhom ċertu aspettattivi, talbet konċessjoni ta' iktar żmien, ħalli l-bidla ssir b'mod iktar gradwali.

Id-Direttur Ġenerali tat konċessjoni għal perjodu limitat, biex ikollhom iktar żmien jidħlu fiha.

Fil-fatt, wara sena, l-għalliema stess ħassew li kien wasal iż-żmien biex jagħmlu l-qabża li jmiss, u issa l-iskola hija mixed ability.

Għalhekk qed nenfasizza l-punt li qed issemmi Ms Sciberras, li kienu l-għalliema stess li b'mod konxju u professjonali qalulna tgħaġġluniex iktar milli nifilħu, mhux għax teoretikament ma naqblux, mhux dak huwa l-punt, imma biex naslu hemm irridu nimxu pass pass.

Ir-realtà tal-mixed abilities fil-primarja u setting bil-klassi kollha fis-sekondarja diġa' hija sfida kbira!

Sfida, li fil-fatt l-għalliema qed jilqgħu u qed jimxu fiha.

Ma kienx hemm xi ribelljoni, ma kienx hemm xi għalliema li pprotestaw.

JUSTYNE CARUANA: Ma kenitx xi ħaġa smooth.

Aħna ltqajna ma' nies li qalulna li l-mod ta' kif saret it-transizzjoni, kulħadd ħassa li kienet daqsxejn...

IS-SUR SANDRO SPITERI: Ovvjament.

Mhux qed ngħidu li ma kienx fiha l-isfidi tagħha.

GRACE GRIMA (Direttur Ġenerali - Quality and Standards in Education – DQSE): Il-mod ta' kif ħadmet kienet li tneħħa l-istreaming u ma daħalx fil-year 5.

Mela mill-year 1 sal-year 4, dak il-grupp qatt ma kien streamed, mela kien dak il-grupp li fil-year 5 ma esperjenzax streaming.

Kien dak il-grupp ukoll li s-sena ta' wara ma kellux streaming fil-year 6.

Kien dak il-grupp li din is-sena daħal fis-sistema l-ġdida tal-Form 1.

Dawn ma kienux tfal li f'sena jew f'sentejn kellhom l-istreaming u mbagħad ġew għal din is-sistema l-ġdida.

It-tfal baqgħu telgħin dejjem bl-età.

It-tfal li huma ikbar minnhom baqgħu bis-sistema l-oħra.

Għamilna hekk sabiex lit-tfal ma tkunx bdejtilhom sistema, biddiltilhom u erġajt biddiltilhom.

Għalhekk qed nimxu sena sena.

Min-naħa tat-tfal, dan il-cohort ta' tfal kien il-cohort li baqa' tiela bl-esperjenza ta' tfal mhux imqassmin fi gruppi differenti.

IS-SUR RAY CAMILLERI: Punt ieħor li nixtieq niffoka fuqu huwa l-fatt li qegħdin naħdmu biex nibnu ċertifikat li jingħata lill-istudenti fl-aħħar tas-settur sekondarju.

Hemmhekk ukoll, għall-ewwel darba, qegħdin inħarsu lejn il-possibilità li nagħtu credit lill-istudenti, mhux biss fuq bażi ta' marki li jiġu allokati għall-kisbiet fis-suġġetti akkademiċi, kif kien isir s'issa, imma lejn l-aspett formali u informali kif ukoll non-formal, u informal education - l-edukazzjoni li ssir fuq suġġetti mhux neċċessarjament akkademiċi waqt il-ħin tal-iskola, li huma in-non-formal, kif ukoll l-informal li jsiru wara l-ħin tal-iskola.

Eżempju ta' dan huwa l-attendenza fil-Mużew, fejn hemmhekk jiġu mogħtija marki lill-istudenti talli jkunu mpenjaw ruħhom tul is-sena fuq attivatijiet partikolari.

L-għan aħħari huwa li jkollok profil ta' student li jkun iktar ħolistiku, iktar komplet, li jagħti informazzjoni dwar il-ħiliet tal-istudenti li jmorru oltre s-suġġetti akkademiċi, u tkun ukoll qed tagħti credit lill-istudent fuq ħin li jkun iffoka fuqu matul is-sena.

JUSTYNE CARUANA: Skużani.

Jekk qed tgħid għall-informal education għal attivitajiet barra mill-iskola, se jkun hemm xi tip ta' koordinazzjoni?

JUSTYNE CARUANA: Jiġifieri l-istudent irid jinforma lid-direzzjoni tal-iskola x'attività qed jagħmel.

IS-SUR RAY CAMILLERI: Iva, hemm formoli apposta li jridu jimtlew, fejn l-iskola u min qed jagħti l-korsijiet ikun jista' jiċċertifika xi jkun sar skont elenku li hemm dwar min jista' jorganizza ċerti attivitajiet.

Pereżempju, il-privat mhuwiex wieħed mill-affarijiet li jiġu credited.

JUSTYNE CARUANA: Kellkom problemi fuq Data Protection jew nuqqas ta' kooperazzjoni?

IS-SUR RAY CAMILLERI: M'iniex informat li s'issa kien hemm xi tip ta' problemi.

THE CHAIRMAN: Tista' tispjegali xi ħaġa fuq tfal b'ċerta kondizzjonijiet?

Darba attendejt konferenza dwar tfal dyslexic fil-kappella tal-Università u bqajt impressjonat.

Dan it-tip ta' kurrikulu, sillabu eċċ, kif se jgħin lil dawn it-tip ta' nies?

Qed nagħmel din il-mistoqsija għaliex matul din il-konferenza tkellmu xi għalliema minn skola fiċ-ċentru ta' Malta (biex ħadd ma jieħu xi impressjoni) fejn qalu li kważi 7 minn kull 10, volum għoli ta' studenti f'dik l-iskola, huma jew jistgħu jiġu faċilment trattati bħala dyslexic.

Però, m'hemmx faċilitajiet biex ikopru t-tip ta' tagħlim adattat għalihom.

Id-diskussjoni baqgħet sejra fuq kemm hu diffiċli biex dawn l-istudenti jidħlu l-Università eċċ. Però dak suġġett ieħor.

Dawn it-tip ta' ħsibijiet ġodda li huma kollha tajbin, kemm se jkunu tajbin biex ngħinu lil dawn il-persuni?

Jekk tista' taċċenna jkun aħjar biex inkunu nistgħu nieħdu parti mit-transcript.

JUSTYNE CARUANA: Flimkien mad-Dyxlesia, hemm l-Autism, li qed isir iktar rilevanti.

U għalkemm f'numru iżgħar hemm ukoll it-torox, l-għomja u dawk li għandhom problemi fid-diskors.

Peress li, kif spjegajtulna, il-marki qed jingħataw anke għal-listening u speaking, fil-kuntest ta' marking qed ikun maħsub li jiġi kumpensat il-fatt li dawn it-tfal għandhom dawn id-diffikultajiet u b'liema mekkaniżmu qed isir dan?

IS-SUR RAY CAMILLERI: Fil-fatt is-sena l-oħra meta sar l-eżami, kien ittieħed in konsiderazzjoni l-punt li qed issemmi inti.

Naturalment, wieħed irid joqgħod attent li meta qed teżamina lil xi ħadd, ċertu tip ta' ħila tippretendi li tiġi evalwata b'mod rigoruż, fis-sens jekk jiena qed neżamina xi ħaġa bħall-kompetenza fil-kitba, ma jistax ikun li jkolli lil xi ħadd li se jiġi jgħinni biex nikteb.

Allura, huwa ċar li f'ċertu kuntesti, l-għajnuna li tista' tagħti se tkun limitata.

Aħna hawnhekk, meta qed nitkellmu dwar l-end of primary exam, inkunu qed nitkellmu fuq eżami li mhuwiex se jiddetermina fejn se jmur student jew ieħor.

THE CHAIRMAN: Persuna b'dyslexia li jsib diffikultà biex jitkeb korrettament, he is going to fail.

Mhux neċċessarjament.

GRACE GRIMA: Nixtieq nagħti spjegazzjoni.

Din ma kenitx deċiżjoni li ħadna aħna.

Aħna għandna servizz tal-istudenti mmexxi minn nies min-naħa tal-Literacy, minn Dr Christine Firman.

Min-naħa ta' servizzi oħra kien hemm Dr Stanley Zammit u nies oħrajn.

Ilqtajna darba s-Sibt ġurnata sħiħa biex naraw x'se jsir f'kuntest ta' benchmark.

Irridu noqgħodu attenti fuq din!

Irridu nagħmluha ċara li dan huwa benchmark li juri t-tifel x'livell għandu.

Rigward l-aspetti tas-smigħ, tal-għomja, eċċ. Każijiet ta' nuqqas ta' smigħ kien hemm veru ftit.

Biex immur pass lura, għandek l-għażla ukoll li jekk il-ġenituri, mat-tifel, mal-iskola, jiddeċiedu li ċertu component mhuwiex ta' ġid għat-tifel li jagħmlu, ħadd mhu se jobbligah li jagħmlu.

Inti tista' tiddeċiedi li dan it-tifel ma jagħmilx component partikolari.

Hemm il-possibilità ta' eżenzjoni minn component mhux bilfors mis-suġġett kollu.

Fil-każ tas-smigħ, peress li s-smigħ sar b'CD fuq il-kompjuter, kien hemm ċertu tfal li kellhom bżonn il-communicator għax they lipread, eċċ. Is-sena l-oħra ma kellniex tfal bi problemi ta' vista ħlief li kien hemm xi tfal li ċertu karti kellhom bżonnhom ikbar.

Jekk dak it-tifel, jew dik it-tifla jkun hemm kunsens li għandu jagħmel il-benchmark, jagħmlu.

Hemm adaptations kif isir ukoll fil-MatSec.

Ikunu adattati għal tfal partikolari.

Il-component jista' wkoll jinkiteb bil-Braille.

Fuq l-aspetti tal-qari u tal-kitba, partikolarment fejn tidħol dyslexia, hemm il-possibilità tal-emanuensis li jiktiblek xi ħaġa.

Id-deċiżjoni li ttieħdet minn nies li jaħdmu f'dan il-qasam ġiet ibbażata wkoll fuq benchmarks internazzjonali.

Fil-benchmarks internazzjonali, li anke Malta ħadet sehem fihom, fil-Maths, Science, u Literacy, ma tingħatax għajnuna fil-qari u fil-kitba.

Ir-raġuni hija sempliċi għal dak il-kuntest, għax inti l-għan tiegħek hu li tara l-livell tat-tifel jew tat-tifla, biex meta se jkomplu fis-sekondarja, inti tkun taf il-livell tagħhom x'inhu.

Minn kollox ikun hemm.

Saru laqgħat f'kull kulleġġ, fejn kienu jiġu madwar 500 ġenitur kull darba, u kien hemm ġenituri li huma stess jgħidulek li qed tingħatalhom l-għajnuna u l-għajnuna se tibqa' tinagħatalhom fis-sekondarja.

Ħadd mhu qed jgħid li waqt it-teaching and learning l-għajnuna se tonqos, imma b'dik l-għajnuna kollha, it-tifla jew it-tifel fejn qed jaslu bħala livell?

L-għajnuna tibqa' hemm fit-teaching and learning, però fil-benchmark l-għajnuna ma tkunx hemm.

Dik hi r-raġuni għalfejn.

THE CHAIRMAN: Ħalli nagħmel din ir-riflessjoni u nitlobkom tikkoreġuni jekk qed ngħid ħażin.

Statistikament, jidher li aħna għandna madwar 30% tat-tfal tagħna li npoġġuhom fil-benchmark ta' illitterati.

Dan l-aħħar reġgħet kienet fuq l-aħbarijiet.

It-tfal li ma jispiċċawx l-iskola...

GRACE GRIMA: Nagħtik risposta sempliċi.

La Malta qatt ma għamlet il-PISA, dik l-istatistika m'għandniex f'idejna.

Però għamilna l-PISA Plus, li se joħorġu r-riżultati tiegħu fl-aħħar ta' din is-sena jew fil-bidu tas-sena d-dieħla.

THE CHAIRMAN: Jeżisti xi kalkolu li juri?

GRACE GRIMA: Imma mhux kalkolu fuq assessment tat-tfal.

THE CHAIRMAN: Importanti li tiċċaraw.

GRACE GRIMA: Bil-Pisa Plus se jkollna l-livelli ta' kompetenza tal-15 year olds kollha u waħda mill-areas hija l-literacy.

THE CHAIRMAN: Ħa nsemmi kunċett imbagħad ħudu l-ħin biex tispejgawh.

In-nies hemm barra jisimgħuh dan l-argument fuq l-aħbarijiet u jisimgħuh bħala kritika reali lis-sistema edukattiva.

M'hemmx kontestazzjoni fuqha!

Dan mhuwiex kliem l-Oppożizzjoni kontra xi ħaġa.

Dan huwa xi ħaġa li tingħad.

Aħna għandna numru konsiderevoli ta' tfal u studenti li jispiċċaw mis-sistema edukattiva u xorta ma jkunux jafu jitkbu u jaqraw.

Jien kelli f'moħħi li kien ilaħħaq it-30% għax kważi huwa l-kwart.

Hawnhekk smajna wkoll li 21% tat-tfal tagħna jaqgħu fir-riskju tal-faqar relattiv u din hija xi ħaġa li ddiskutejniha il-bieraħ.

Dan huwa żvantaġġ ieħor li jżomm lit-tfal milli jibqgħu jattendu l-iskola.

Intom il-bieraħ spjegajtu kif qegħdin tieħdu azzjoni sabiex iddaħħlu iżjed reżiljenza u toħorġu lit-tfal minn dak il-bracket li trabbew fih il-ġenituri tagħhom eċċ. Allura jien qed naħseb li f'Malta għandna din ir-realtà ta' dawn it-tfal li llum qegħdin titrattawhom biex toħorġuhom minn dak l-ambitu familjari li ma jħajjarhomx ikomplu jitgħallmu l-iskola u jkunu effettivi, li huwa tajjeb, però dak jilħaq il-21% tat-tfal tagħna.

Imbagħad għandek numru ieħor, jidhirli ta' 10% li huma dyslexic, eċċ, u qed inkun ottimist ħafna meta ngħid 10%.

U allura għandek dawn it-30% jew xi persentaġġ ieħor li se jibqa' evidenti kull sena għax is-sistema tagħna mhijiex se tippermetti li ngħinu biex ikollna iktar studenti li jirnexxu.

Mhux qed ngħid li għandna ngħaddu lil kulħadd bħalma kien hemm il-biża' meta sar dan l-eżerċizzju numru ta' snin ilu.

Imma kif se nagħmlu biex ma jiġrix hekk?

Jien ninsab ippreokkupat ħafna minħabba d-dyslexia.

Hawnhekk smajna numru ta' ġenituri li għandhom din it-tip ta' problema.

IS-SUR SANDRO SPITERI: L-ewwel nett irridu noqogħdu attenti ħafna min-numri u mill-figuri.

Mhux qed nikkontestaw li hemm problema ta' illiteriżmu imma rridu noqogħdu attenti b'numri li mhumiex ibbażati fuq testing oġġettiv.

L-uniċi numri li għandna f'idejna huma n-National Literacy Survey tal-1999 li issa huwa xi ftit issurpassat u n-National Literacy Survey tal-2002 għat-tfal tal-Year 2 u tal-Year 5.

F'dik l-età l-indikazzjoni kienet li għalkemm kien hemm issues importanti li kellhom jiġu indirizzati, fl-Ingliż iktar milli fil-Malti, però meta tqabbel mal-livelli li hemm l-Ingilterra ma kienx hemm xi diżastru.

On the whole, minkejja li kien hemm affarijiet li kien hemm bżonn li jsiru, ma kienx hemm problema allarmanti.

Li kien qed jiġri huwa dak li aħna ngħidulu deskilling - minħabba l-proċessi ta' għażla tat-tfal fis-sistema l-antika, fejn ta' tmien snin kien ikun hemm l-eżami li jagħmel streaming tat-tfal, ta' 11-il sena l-eżami tal-junior lyceum u l-common entrance, imbagħad id-differenzazzjoni fl-iskejjel permezz tal-istreaming.

Konna nafu li dak li konna qed nibnu fil-primarja konna qegħdin nitilfuh fis-sekondarja.

Kellna indikazzjonijiet ċari li t-tfal, speċjalment fi skejjel partikolari, minkejja l-buona volontà u x-xogħol kollu li kienu jagħmlu l-għalliema, l-istruttura tal-iskola kienet twassal biex ħafna tfal kienu jispiċċaw jafu inqas fil-Form 5 milli jafu fil-Form 1!

Kienet serja u hija realtà li mhux neċessarjament hija fil-passat, imma għallinqas illum għandna l-istrutturi biex nibdew nindirizzaw din il-problema.

Hemm indikazzjonijiet li hemm problema imma għad m'għandniex numri.

In-numri l-oħra li għandna ġejjin mis-census nazzjonali.

Tafu x'jiġifieri census, tmur tħabbat il-bieb u tgħidlu: f'din id-dar kemm hawn li.… Hemm problemi imma fl-istess ħin huwa interessanti li meta tqabbel is-census tal-2005 ma' dak ta' għaxar snin qabel issib li kien hemm żviluppi fejn tidħol literacy, dejjem self reporting, imma ħaġa tikkanċella lill-oħra, jiġifieri hemmhekk hemm żviluppi interessanti.

Meta joħorġu r-riżultati tal-PISA nkunu nafu x'inhi r-realtà fil-Form 5 u meta joħorġu r-riżultati tal-PIRLS, test ieħor internazzjonali, inkunu nafu x'inhuma r-riżultati fl-aħħar tal-primarja.

Huwa veru li l-effetti tal-istrutturi li ilhom magħna għexieren ta' snin, għadhom magħna.

Kif diġa' semma' s-Sur Camilleri, ilna mill-2009 inwaqqfu sistema biex meta intom bħala Parlament u l-poplu Malti jara dawk ir-riżultati u jgħid x'se nagħmlu bħala pajjiż, aħna nkunu f'pożizzjoni li ngħidu li ilna mill-inqas mill-2009 naħdmu biex inwaqqfu sistema li tieħu ħsieb dawn l-affarijiet.

X'qed nagħmlu?

Fl-2009, ħarġet strateġija nazzjonali fuq il-core competencies u ġew ingaġġati nies apposta fil-qasam, jiġifieri issa fil-pajjiż għandna 'l fuq minn 100 persuna li jaħdmu speċifikament fuq literacy - għandek 80 complimentary, għandek literacy support teachers, - fil-primarja biss – u għandek l-ispeċjalisti għad-dyslexia.

Għandek madwar 100 persuna u fuqhom li qed jaħdmu fuq dan il-qasam b'mod integrat.

Qed naqbdu tfal mill-Year 1 - u din is-sena se nibdew naqbduhom mill-kindergarten – u naraw x'inhuma l-bżonnijiet tagħhhom permezz ta' għodda li jgħidulha checklist u ta' assessjar marbut magħha.

Ġew żviluppati riżorsi anke għal complimentary teachers, biex dawn it-tfal naraw kif se naħdmu magħhom.

Jekk minkejja x-xogħol li jkun sar u t-testjar li jsir kull sena, sal-aħħar tal-Year 3 jkun għad hemm tfal li m'għandhomx il-kompetenza fil-litteriżmu, u eventwalment fil-matematika wkoll, li nistenenw li jkollhom it-tfal tal-Year 3, għax dak huwa l-benchmark nazzjonali, l-iskejjel għandhom obbligu li jiżviluppaw action plans tal-litteriżmu u jingħataw riżorsi apposta, anke umani, b'tali mod biex fil-bidu tal-Year 4 ikun hemm xogħol qawwi fuqu.

L-ewwel darba li sar dan ix-xogħol kien is-sena l-oħra, jiġifieri din is-sena qed jibdew jaħdmu dawk l-action plans.

Min-naħa tiegħi nixtieq nippreżenta lill-Kumitat dan is-CD;

THE CHAIRMAN: Sur Spiteri, in real terms, għal fini ta' studenti li għandhom il-kondizzjoni tal-autism jew dyslexia mingħajr ma nidħlu f'kondizzjonijiet oħra kif semmiet l-Onor.

Justyne Caruana… ejja nitkellmu fuq dawk it-tnejn biss għax mhumiex numri żgħar, dak li qed tgħid inti, fir-realtà x'isarraf?

IS-SUR SANDRO SPITERI: S'issa dejjem kien hemm lakuna minħabba li t-tfal li jkollhom statement, li jkollhom facilitator, li jkollhom LSA, konna ngħidu li qed jieħdu ħsiebhom l-LSA u l-għalliem u allura l-complimentary u l-literacy ma kellux għalfejn jidħol fiha.

Jiena, flimkien mas-Sur Borg u n-nies tagħna, irrealizzajna li minkejja l-buona volontà u x-xogħol kollu li jsir, jista' jkun li dan l-IEP - jiġifieri l-għodda li jiżviluppaw l-għalliem u l-facilitator biex jiddeċiedu x'inhu l-programm ta' xogħol ta' mat-tfal - mhux neċessarjament kien qed jiffoka biżżejjed fuq il-kompetenzi bażiċi, inkluż il-literacy.

Fil-fatt, bdejna proġett din is-sena, li għall-bidu għamilnih ma' numru ta' skejjel biex naraw kif jaħdem.

Permezz ta' dan il-programm ta' xogħol, dawn it-tfal li għandhom facilitator se jkollhom ukoll element ċar tal-kompetenzi bażiċi, għalissa literacy imbagħad eventwalment affarijiet oħra.

Għaddejjin ukoll b'taħriġ mal-għalliema, mal-LSA's u mal-INCOs biex jidħol dan il-component.

Dan ix-xogħol beda mat-tfal kollha u eventwalment se jmiss it-tfal kollha li għandhom statement, li għandhom LSA.

Qegħdin noqogħdu attenti ħafna li mhux għax tifel għandu statement mela miskin nindukrawh biss.

Jekk għandu statement of needs, irridu naraw x'inhuma l-bżonnijiet, anzi iktar importanti minn hekk, x'inhuma l-kapaċitajiet tiegħu.

Għandna nibdew bl-argument ta' x'inhuma l-kapaċitajiet tal-persuna għax il-ħiliet bażiċi huma dritt, huma entitlement ta' kulħadd f'livelli differenti.

Dak li tifel jew tifla huma kapaċi jilħqu fil-literacy, fin-numeracy, fil-learning f'livelli differenti, se nipprovaw ngħinuhom biex jilħquh.

Dan huwa l-pass li jmiss fl-iżvilupp li qed nagħmlu.

Fl-awtiżmu hemm team li twaqqaf sena ilu u s-Sur Borg jista' jitkellem iktar fid-dettall fuqu.

DR ELENA TANTI BURLÒ: Ħadt gost nisma' li dan tas-setting huwa perjodu tranżitorju.

Li xtaqt inkun naf huwa kif jiġu magħżula t-tfal għal home class.

Jien kont smajt lil xi ħadd mid-dipartiment jitkellem fuq it-television però kien qal xi ħaġa li ma tantx naqbel magħha u allura nixtieq nisma' mingħandkom.

Dwar il-problema li hemm ħafna tfal li jitilqu mil-iskola mingħajr ċertifikazzjoni, naħseb li hu importantissimu li almenu jkollhom ċertifikat ta' ħiliet.

Irridu nagħtu kas ukoll tal-aċċess għall-eżami.

Qegħdin nagħmlu ħafna enfasi fuq it-teknoloġija – it-teknoloġija qiegħda hemm, ejja nużawha.

Jekk jien ma nafx naqra jew qed naqra bil-mod ħafna, għandha tintuża t-teknoloġija.

Jekk jien għandi ħafna problemi fil-kitba, mhux għax idejja ma nistax nużahom jew għax għandi cerebral palsy, imma anke tfal b'attention deficit jew dyslexia għandhom problemi biex jiktbu, allura għaliex l-eżami ma jistgħux jagħmluh fuq il-computer?

GRACE GRIMA: Qed nitkellmu għall-benchmark?

DR ELENA TANTI BURLÒ: Għal kollox.

GRACE GRIMA: Li nista' ngħidlek hu li din is-sena qegħdin nagħmlu evalwazzjoni ta' ħafna software.

DR ELENA TANTI BURLÒ: Ġenituri li naħdem magħhom ngħidilhom biex jaħsbuha u lit-tifel ma jibagħtuhx.

Għalfejn tagħmel xi ħaġa daqshekk stressata?

GRACE GRIMA: Li għamilna biex ngħinu lil ħafna tfal, inkluż dawn li qed issemmi, huwa li l-components tal-benchmark għamilnihom żgħar ħafna, jiġifieri hemm break wara kull component.

Pereżempju, qabel kien ikollok l-eżami tal-primarja, kollox f'eżami wieħed.

Fil-benchmark, qed ikun hemm component ta' nofs siegħa, break, component ieħor.

Qed ngħid dan għax jgħin lil ċertu tfal, anke dawk li ma jikkonċentrawx għal tul ta' ħin.

DR ELENA TANTI BURLÒ: Jgħin, veru jgħin...

JUSTYNE CARUANA: L-argument ta' Dr Elena Tanti Burlò huwa li llum għandna t-teknoloġija - fil-presentation li għamiltulna qed tgħidu intom stess li qed tużaw it-teknoloġija biex tgħallmu.

Bl-istess mod, għaliex ma tużax it-teknoloġija biex turi x'tgħallimt?

DR ELENA TANTI BURLÒ: Fix-xogħol tiegħi nara ħafna affarijiet.

Jiena rrid li t-tfal imorru l-iskola ferħanin, kif qalet is-Sinj.

Nixtieq li nsibulhom dawk l-affarijiet li jagħtuhom a passion for learning.

Dawn l-affarijiet kulħadd jaqbel magħhom.

Illum qed nieħu gost għax forsi dakinhar konna lkoll ftit iżjed tense u nervużi ...

Qegħdin nitkellmu ħafna fuq livelli differenti ta' kif nippreżentaw ix-xogħol u nixtieq li ma' dan it-tip ta' raġunament, immorru lil hinn mid-differentiated learning u lejn universal design for learning, jiġifieri ma narawx biss il-livelli, imma naraw dak li kull tifel u tifla jitgħallmu b'mod differenti, għax moħħom jaħdem b'mod differenti, qisu DNA, qisu fingerprint u allura hemmhekk għandha terġa' tidħol it-teknoloġija.

Naf li qegħdin taħdmu ħafna fuq it-teknoloġija imma rridu noqogħdu ftit iżjed attenti li l-għalliema jifhmu li t-tfal jitgħallmu b'mod differenti.

Ma' kulmin titkellem barra minn Malta, fil-primarja hemm kontinwità ta' għalliema.

Aħna m'għandniex kontinwità.

Biex nagħmlu dan it-tip ta' xogħol, huwa importanti li lit-tfal tkun tafhom – ma jistax ikun li t-tfal kull sena jbiddlu l-għalliema tagħhom.

F'ħafna pajjiżi fl-Ewropa hemm min għandu team ta' għalliema li jibqgħu telgħin mat-tfal għal sitt snin – forsi aħna nibdew nagħmlu almenu sentejn jew tlieta.

Biex nagħmlu dan ix-xogħol kollu, irridu nkunu nafuhom u t-tfal mhux qed inkunu nafuhom.

Insiru nafuhom fl-aħħar tas-sena, imbagħad kif jgħidu t-Taljani avanti il prossimo.

Fis-sekondarja għamilna s-setting.

Hemm riċerka li turi li fis-setting it-tfal ikunu stressjati u ma jmorrux 'il quddiem.

Aħna qegħdin nitkellmu l-ħin kollu fuq l-inklużjoni, però rridu noqogħdu attenti - qegħdin nintroduċu ħafna speċjalisti għal behaviour, speċjalisti għal dyslexia, u mhux qed ngħid li mhumiex importanti imma l-iżjed ħaġa importanti hija li jaħdmu mal-għalliema u dan mhux dejjem qed iseħħ, iżjed le milli iva.

Jien naħdem f'dan il-kamp...

MICHELINE SCIBERRAS: Bir-rispett kollu, agħtina l-fatti.

Aħna ngħixu fl-iskejjel, jiġifieri naħdmu u nitkellmu mal-għalliema ta' kuljum.

DR ELENA TANTI BURLÒ: Aħna ngħixu wkoll mal-ġenituri.

JMICHELINE SCIBERRAS: Il-ġenituri ma jkunux l-iskola qed jaraw l-ispeċjalisti kif qed jgħallmu.

DR ELENA TANTI BURLÒ: Ngħallem l-LSAs, nitkellem mal-psikologi.

Il-psikologi mhumiex qed ikunu involuti.

Il-psikologi qishom saru jintużaw biss biex jagħmlu assessment għall-eżamijiet.

Il-psikologi għandhom jintużaw ukoll, l-ewwel nett biex nagħmlu differentiated diagnosis għax hu l-ewwel persuna li għandu jara t-tifel, flimkien mal-għalliema u mal-ġenituri.

Naħseb anke fejn jidħol training għall-għalliema, irridu naħsbu ħafna iżjed fuq universal design for learning, fuq co-operative learning u fuq problem solving.

Forsi wkoll, u m'inix l-ewwel waħda li qed ngħidha, għandna naħsbuha biex inneħħu l-O levels u l-istudenti jagħmlu l-A levels biss.

It-tfal jibdew bl-istress ta' 13-il sena fejn iridu jagħżlu s-suġġetti, imbagħad għandna tfal li la qegħdin jitgħallmu l-istorja u lanqas il-letteratura.

Dalgħodu kelli iktar minn 100 student quddiemi u staqsejthom min minnhom studja l-istorja u l-letteratura.

Justyne Caruana se tagħmel rimarka u mbagħad jirrispondi s-Sur Borg ħalli nibdew nikkonkludu.

JUSTYNE CARUANA: Jien personalment tinkwetani s-sistema ta' kif jaħdmu l-LSAs - dawn jiġu ngaġġati mix-xejn, jintefgħu fl-iskejjel, imbagħad jiġu mħarrġa wara.

Hemm xi mekkaniżmu ta' kif ikun imqabbel l-LSA mat-tifel jew mat-tifla skont il-ħteġijiet partikolari?

Hemm xi tip ta' matching tal-problemi tat-tifel jew tat-tifla u l-kapaċitajiet ta' dawn l-LSAs li għadhom kemm ġew ingaġġati?

Mhux qed nitkellem fuq l-LSAs li għandhom id-diploma u li huma trained, imma dawk li għadhom deħlin jagħmlu l-interview u bagħtulhom li minn dakinhar se jkunu f'dik l-iskola.

Din tinkwetani ħafna però rrid inkun naf jekk hemmx xi sistema ta' matching.

IS-SUR GEORGE BORG: Min-naħa ċentrali, is-suppport qiegħed skont il-bżonn – supply on demand – allura jekk tifel ġie assessjat f'Jannar u tajnih is-support, ma jistax jagħżel minn fuq il-lista.

Id-direttorati jridu jdaħħlu the next one on the list.

Dan huwa riżultat tal-Public Service Commission, jiġifieri aħna, bħala uffiċjali pubbliċi, obbligati li nirrispettaw ir-riżultat.

JUSTYNE CARUANA: Li tinkwetani li għandek tfajla, għandha 'A' level standard, u titfagħlha tifel jew tifla…

MICHELINE SCIBERRAS: Għaliex qegħdin f'dik is-sitwazzjoni?

Biż-żmien qed jiżdiedu n-nies ikkwalifikati b'livell ta' diploma, però għal issa m'għandniex biżżejjed nies ikkwalifikati b'diploma biex jissupplixxu d-domanda li hemm.

Bħala employer, għalissa bilfors irrid ninqeda bis-supply temporanju.

Li għamilna bħala direttorat hu li kif jidħlu fl-impjieg – u din qatt ma kienet issir qabel – jibdew kors ta' għaxar ġimgħat.

Issa dan mhuwiex a diploma course imma t-taħriġ isir mid-direttorat stess.

JUSTYNE CARUANA: Isir xi tip ta' matching?

IS-SUR GEORGE BORG: Il-matching ma jistax isir fl-ingaġġ mill-ewwel.

It-tifel ikunu jafuh ħafna aħjar, il-persuna tkun tafu aħjar, il-kwalitajiet tagħha jkunu jafuhom aħjar.

DR ELENA TANTI BURLÒ: Just a point of clarification, l-ewwel nett id-diploma hija livell tal-ewwel sena tal-Università, dak hu l-livell, jiġifieri qegħdin nagħtuhom ħafna responsabilitajiet, anke biex jagħmlu l-IEPs.

L-għalliema mhux kollha qegħdin jiġu involuti, ħafna drabi l-LSA qed tagħmel l-IEP u tmur fl-IEP session fejn jgħidulha biex tagħmilha minn qabel, jiġifieri lanqas ikun hemm komunikazzjoni mal-ġenituri.

IS-SUR GEORGE BORG: Għidli fejn isiru u niċċekkjaha.

DR ELENA TANTI BURLÒ: Se ngħidlek li t-tali qalet hekk… mhux waħda qalet.

Fit-tieni sena tad-diploma - din hija part-time u għalhekk sena tal-Università – jagħżlu indirizz partikolari.

THE CHAIRMAN: Ippermettili, ma rridx niddiskuti l-LSAs għax irrid nagħlaq is-suġġett tal-persuni b'diżabilità.

Jekk xi darba niġu bix niddiskutu l-LSAs, inressqu l-LSAs.

DR ELENA TANTI BURLÒ: Kemm ngħid li fit-tieni sena ...

THE CHAIRMAN: Li jinteressani hu kif se jkollna kurrikulu f'sistema edukattiva li tkun verament inklussiva.

IS-SUR RAY CAMILLERI: Sur President, naqbel miegħek.

Għall-ewwel darba ħriġna draft curriculum mal-kurrikulu li ħareġ fil-bidu ta' din is-sena.

Fid-draft NCF inkludejna xi ħaġa li Dr Tanti Burlò żgur taqbel magħha, fis-sens li qegħdin nagħtu l-entitlement għal kull student għal edukazzjoni ta' kwalità skont l-iktar livell għoli li jista' jilħaq.

B'hekk qegħdin nassiguraw li ma nagħtu l-ġenb lil ħadd, fis-sens li t-tajbin se jkomplu jiżviluppaw u jsiru iktar tajbin u dawk li huma inqas kapaċi poġġejnihom fuq livell ta' kompetenza.

Qegħdin nimxu fuq livell ta' abilità, fejn kulħadd jista' jilħaq skont il-livell tiegħu.

Mela, fl-istess klassi m'għandniex sillabu li se jitratta lil dawk li qegħdin fit-triq tan-nofs biss imma lil kulħadd.

Din mhijiex xi ħaġa sempliċi biex tagħmilha.

Trid tpoġġi l-kompetenzi f'livelli differenti, imbagħad l-għalliema trid tassigura li b'metodi differenti, anke fi group work, b'użu ta' teknoloġija adatta, tkun tista' tagħmel id-differenzazzjoni skont l-abilità tal-istudent - però il-lezzjoni se tkun l-istess waħda, bid-differenza li hi se tilħaq lil kulħadd b'mod li kulħadd ikun kapaċi jsegwi.

THE CHAIRMAN: Għall-fini tar-rapport, il-Prof.

Grima, tista' tispjegalna x'inhi d-differenza bejn kompetenza u abilità?

Donnok qed tagħmel enfasi li għandu jkun hemm iktar kompetenza u mhux abilità u dan jista' jagħmel differenza.

GRACE GRIMA: F'kuntest ta' edukazzjoni, is-soltu l-abilità nħarsu lejha bħala xi ħaġa li xi ħadd jitwieled biha, jew għandu jew m'għandux.

F'livell ta' kompetenza, li huwa a developmental model li l-kurrikulu l-ġdid qed jippromwovi, għandek għaxar livelli u t-tfal jimxu minn livell għal ieħor b'passi differenti, b'modi differenti kif jitgħallmu.

Mhijiex kwistjoni li għandek ċerta abilità jew m'għandekx, allura dawn il-livelli tajbin għalik.

Qed nitkellmu fuq continuum ta' kompetenzi.

THE CHAIRMAN: Bil-possibilità ta' żvilupp.

L-idea tradizzjonali ta' abilità hija xi ħaġa li twelidt biha, jew għandek jew m'għandekx.

F'kuntest ta' lifelong learning, li rridu n-nies jimxu b'modi differenti, b'intelliġenzi differenti, b'passi differenti, kif qalet Dr Elena Tanti Burlò, dak mhuwiex kunċett koerenti ħafna ma' dak il-mudell.

THE CHAIRMAMN: Sur Borg, kellek tagħmel xi kumment?

IS-SUR GEORGE BORG: Wara li sar ir-rapport Spiteri tal-2005, aħna flimkien mad-dipartiment tal-kurrikulu bdejna dawn il-livelli fuq il-kurrikulu li kien hemm qabel, biex rajna l-livelli tat-tfal.

Kif qalet tajjeb l-Onor.

Justyne Caruana, hemm tfal b'livelli differenti, mhux kulħadd jimxi bl-istess livell, imma għal dawk it-tfal li kellhom kondizzjoni, pereżempju l-awtiżmu - l-awtiżmu huwa spectrum wiesa', jista' jkollok persuna b'awtiżmu li jkun l-ikbar ġenju, jiġifieri ma jfissirx li għandu għalfejn ikollu xi ħaġa differenti - tajna eżempji ċari li kemm tfal f'livell ta' primarja u kemm tfal f'livell ta' sekondarja jistgħu jingħataw is-support mill-għalliema u mill-LSAs biex jilħqu l-livell ta' kompetenza tagħhom u jimxu minn livell għal ieħor.

Dak kien il-prinċipju.

Illum, kif qed jgħid is-Sur Camilleri, rajna li dak il-prinċipju jaħdem u żammejnih ukoll fis-sillabu tal-Form 1 fejn, kif qalet Prof. Grima, hemm l-għaxar livelli.

Hemm continuum fejn it-tifel u t-tifla u l-għalliem qed jimxu b'livell ta' kompetenza, l-istess suġġett, l-istess oġġettiv, l-istess targets li hemm għat-tfal kollha huma b'livelli differenti.

Kif qalu tajjeb is-Sur Camilleri u Dr Elena Tanti Burlò, nagħtuhom eżempji anke ta' x'tip ta' teknoloġija, x'tip ta' riżorsi għandhom bżonn biex dawk it-tfal ikunu jistgħu jimxu mal-kumplament tal-klassi.

THE CHAIRMAN: Qabel ma nispiċċaw bil-kummenti tal-kelliema li għandna magħna nsejjaħ lill-Onor.

FREDERICK AZZOPARDI: Sur President, kumment żgħir ħafna.

Dr Elena Tanti Burlò semmiet id-diploma tal-inclusive education.

Qed ikollna lil min jistaqsi kif jixtieq imur u ma jintgħażilx.

Ma nistgħux forsi nnaqqsu ż-żmien biex min irid jitgħallem nibagħtuh?

Qed isiru l-interviews biex jintgħażlu ċertu numru ta' nies.

Tidher stramba li għandna min irid jitgħallem u m'aħniex qed nagħtuh iċ-ċans.

Se tgħidli problema ta' lecturers.

DR ELENA TANTI BURLÒ: Bħalissa għandna 185 li qegħdin jieħdu t-training.

FREDERICK AZZOPARDI: Huwa numru kbir imma hemm ħafna oħrajn li mhumiex qegħdin jieħdu t-training u jixtiequ.

DR ELENA TANTI BURLÒ: Naħseb li rridu nibdew nagħmlu degree għal support teachers u nibdew nagħmluh fid-day course wkoll.

Jekk nistgħu nagħmluh fid-day course, almenu jibda jkun hemm nies li jkunu diġa' mħarrġa.

FREDERICK AZZOPARDI: Kumment ieħor żgħir, semmejtu s-support professjonali għall-għalliema.

Naħseb li taqblu miegħi li t-tfal tal-lum, ta' xi sitt snin jew seba' snin, għandhom iktar abilitajiet, pereżempju fl-IT.

Dawn jidħlu l-iskola kważi jafu kollox.

Qegħdin nippreparaw l-għalliema biex ikunu jistgħu jimmaniġġjaw din l-age gap?

L-għalliema forsi jidħlu b'ċertu livell, imma qed ikomplu jitgħallmu biex jilħqu l-livell tal-istudenti ġodda?

IS-SUR RAY CAMILLERI: Naħseb li lqatt il-musmar fuq rasu.

M'hemmx dubju li dan huwa punt kruċjali li l-għalliema ta' għada jridu jkunu trained sew u jkunu kompetenti biex iwettqu l-iżviluppi kbar li qed isiru fid-direttorat, anke f'livell ta' università.

FREDERICK AZZOPARDI: Naqbel miegħek imma jien qed nirriferi iktar għall-għalliema li diġa' qegħdin hemm.

Konna xtrajna t-teknoloġija, poġġejniha fl-iskejjel u ħsibna li l-għalliema se jibdew jużawha.

Dan ma sarx f'Malta biss, imma kien mudell li ntuża f'ħafna postijiet.

Illum, fil-mudell tal-e-learning, li huwa lil hinn mit-teknoloġija, ma' kull ħaġa li tinxtara għandek it-training tal-għalliem, jiġifieri huwa pakkett wieħed.

Nagħti eżempju konkret; qed indaħħlu l-interactive white boards f'kull klassi fil-primarja u fis-sekondarja fl-iskejjel tal-Istat.

L-ebda board ma jitwaħħal mingħajr ma l-għalliem jingħata t-training ta' kif se jużah.

Dan it-training jingħata fil-klassi, fl-iskola, mhux imur x'imkien joqgħod jisma' kif tużah.

Se jiġri l-istess bl-e-learning solution, fejn it-training se jsir skola skola.

Fit-teknoloġija, bħal f'kollox, hemm livelli ta' kompetenza, iktar ma tużaha, iktar ma jkollok konfidenza, iktar hemm x'tista' tagħmel.

Mat-training, inti semmejt kelma oħra importanti ħafna, is-support.

Malta għadna nemmnu ħafna bil-physical support, li jkun hemm xi ħadd fiżikament fl-iskola.

Il-mudell kemm fil-primarja kif ukoll fis-sekondarja fejn tidħol it-teknoloġija huwa li qed ikollna support teachers jew IT champions, li xogħolhom mhuwiex li jgħallmu s-suġġetti imma li jagħtu support lill-għalliema ħalli jbiddlu l-mudell tradizzjonali ta' kif jgħallmu b'dawn l-iskills li għandhom bżonn it-tfal fiż-żmenijiet tagħna.

Micheline Sciberras, tista' tikkonkludi jekk jogħġbok?

MICHELINE SCIBERRAS: Sur President, nagħlaq billi nerġa' nirringrazzja lill-Kumitat ta' din l-opportunità fejn ġbarna numru ta' edukaturi minn oqsma differenti, terzjarji u anke obbligatorji biex niddiskutu suġġett kruċjali li huwa l-aċċess għall-kurrikulu għat-tfal kollha.

Tkun xi tkun l-abilità tagħhom jew il-kompetenza li jiżviluppaw, it-tfal kollha għandhom dritt għall-aċċess għall-kurrikulu li jwassal għal edukazzjoni ta' kwalità biex jgħixu ħajja serena fil-preżent u anke fil-futur.

M'hemmx dubju li bħalissa hemm ħafna xogħol għaddej fil-qasam edukattiv.

Hemm ħafna proġetti, programmi, servizzi li qed jiġu żviluppati u hemm bidla.

Naħseb l-esperjenza tagħna lkoll madwar din il-mejda, u anke min-naħa tad-direttorati, hija li meta qed iġġib bidla qed taffettwa l-ħajja tal-bniedem li se jkun qed jimplimenta din il-bidla.

Apparti t-taħriġ li hemm bżonn, apparti l-informazzjoni li hemm bżonn għall-pubbliku u għall-edukaturi in ġenerali, aħna qed nesperjenzaw il-bżonn qawwi ta' appoġġ.

L-appoġġ, kif semmiet Prof. Grace Grima, jista' jkun appoġġ personali fil-klassi, appoġġ f'diversi forom ta' taħriġ u appoġġ teknoloġiku.

L-esperjenza wrietna wkoll li meta l-bidla sseħħ b'konsultazzjoni, bi djalogu, li nisimgħu lil xulxin u nitgħallmu, nimxu aħjar.

Aħna nistgħu nfasslu ħafna dokumenti, imbagħad meta mmorru niddiskutu dawn id-dokumenti u l-implimentazzjoni tagħhom, l-għalliema fil-klassi, li qegħdin fl-għeruq, jagħtuna ħafna ideat u dawk l-ideat inizjali tagħna niżviluppawhom skont l-esperjenza reali tal-klassi.

Dawn l-aħħar ġranet bdejt inkellem lill-kapijiet tal-iskejjel sekondarji li għall-ewwel darba laqgħu fl-iskejjel tagħhom tfal b'abilitajiet differenti u dort l-iskejjel kollha biex nara x'kienet l-esperjenza.

Is-sena l-oħra kellna ħafna biżgħat fost l-għalliema, li wara li għamlu 20 sena jgħallmu lil tfal tal-junior lyceum, se jkollhom tfal b'abilitajiet differenti.

Kien hemm biża' reali, biża' anke psikoloġika u tifhimha, għaliex bniedem li kien iħossu kunfidenti jgħallem, inbidlitlu r-realtà.

Illum il-ġurnata, bi pjaċir ngħid, li hemm trankwillità kbira fl-iskejjel.

L-għalliema qed iħossuhom li qed ikampaw tajjeb, mhux ikampaw biss imma qed jimxu, qed jgħallmu, qed jadattaw għal din ir-realtà ġdida u jiena kburija mmens bl-għalliema u l-LSAs li għandna.

Naħseb li nqattgħu ħafna ħin nikkritikaw, u tajjeb li nikkritikaw biex nibnu, però rridu nqattgħu ħin biex niċċelebraw il-prattika tajba li għandna fl-iskejjel.

Fl-aħħar mill-aħħar, din il-prattika, bil-mod il-mod, qed tibni edukazzjoni ta' kwalità għall-ġid ta' ulied il-poplu Malti u Għawdxi.

THE CHAIRMAN: Grazzi.

Nieħu din l-opportunità bħala President ta' dan il-Kumitat tal-Affarijiet Soċjali sabiex nirringrazzja lilkom, kelliema mill-qasam edukattiv u persuni li qegħdin tieħdu ċerti deċiżjonijiet b'responsabilità.

Illum wasalna fl-aħħar ta' sensiela ta' laqgħat li fihom, bħala deputati, smajna lill-uffiċjali fil-qasam tal-edukazzjoni, għax ridna li nidħlu fil-fond ta' x'aħna qegħdin nagħmlu fil-qasam edukattiv mat-tfal u persuni b'diżabilità.

Ridna nkunu ċerti li naslu li jkollna sistema edukattiva inklussiva għal tfal b'kondizzjonijiet u abilitajiet differenti.

F'dawn il-laqgħat li kellna smajna ideat differenti, smajna ġenituri u smajna uffiċjali ta' għaqdiet li jieħdu ħsieb persuni b'diżabilità, għax l-edukazzjoni tfisser opportunitajiet u iżjed ma nwessgħu l-edukazzjoni, iżjed noħolqu possibilità ta' opportunitajiet għaċ-ċittadini tagħna.

Nawgura li din id-diskussjoni tkompli meta jersaq quddiemna r-rapport li jiġbor dak kollu li smajna sabiex id-deputati jkunu jistgħu joħorġu bis-suġġerimenti tagħhom.

Tajjeb li niċċelebraw id-diversità ta' opinjonijiet, tajjeb li niċċelebraw dak kollu li qed isir u tajjeb li niċċelebraw l-impenn ta' kull wieħed biex dak li għandna tajjeb inkomplu ntejbuh.

Nawguralkom u nirringrazzjakom.

Nawgura li ma ndumux ma nerġgħu niltaqgħu.

Grazzi.

Fid-9:00 pm, id-diskussjoni fuq is-suġġett ġiet konkluża.


KUMITAT PERMANENTI DWAR L-AFFARIJIET SOĊJALI

IL-ĦDAX-IL PARLAMENT

LAQGĦA NRU 115

L-Erbgħa, 19 ta' Ottubru, 2011

Il-Kumitat Permanenti dwar l-Affarijiet Soċjali ltaqa' fil-Palazz, il-Belt Valletta, fis-7:25 p.m.

L-Onor Edwin Vassallo, President tal-Kumitat, ippresieda.

PREŻENTI: L-Onor Frederick Azzopardi u l-Onor Justyne Caruana.

Il-President tal-Kumitat qal it-talba.

Il-Minuti tal-Laqgħa Nr.

114 li saret nhar it-Tlieta 18 ta' Ottubru 2011 ġew konfermati.

Iċ-Chairman informa lill-Kumitat li kien irċieva din il-korrispondenza:

Dok 148 Ittra datata 19 ta' Ottubru 2011 mingħand il-Kummissarju għat-Tfal dwar stedina lill-Membri tal-Kumitat għall-ġurnata ddedikata lit-tfal fl-okkażjoni taċ-ċelebrazzjoni tal-World Children's Day.

Preżentazzjoni dwar policies mid-Dipartiment tal-Edukazzjoni li jirrigwardjaw edukazzjoni lil studenti b'diżabilità.

Kontinwazzjoni

(Ikompli mil-Laqgħa 99 tat-Tlieta 22 ta' Marzu 2011)

L-Onor Edwin Vassallo, President tal-Kumitat stieden lis-Sinj.

Micheline Sciberras (Direttur Ġenerali - Directorate for Educational Services – DES) biex tagħmel introduzzjoni għas-suġġett.

Is-Sur Ray Camilleri (Direttur – Curriculum Management and e-Learning Department) ta żewġ preżentazzjonijiet lill-Kumitat, intitolati:

Is-Sur Sandro Spiteri (Direttur Assigurazzjoni tal-Kwalità), il-Prof Grace Grima (Direttur Ġenerali, Quality and Standards in Education – DQSE), is-Sur George Borg (Direttur - Student Services) kollha mill-Ministeru tal-Edukazzjoni u Dr Elena Tanti Burlò, ħadu sehem fid-diskussjoni fejn sarulhom mistoqsijiet mill-Kumitat.

Is-Sur Sandro Spiteri ppreżenta lill-Kumitat:

Wara kien hemm diskussjoni.

SKRIVANA TAL-KUMITAT

PRESIDENT TAL-KUMITAT

Proceedings, agenda, minutes and transcripts of the parliamentary committees docx


IL-ĦDAX-IL PARLAMENT

KUMITATI TAL-KAMRA TAD-DEPUTATI

KUMITAT PERMANENTI DWAR L-AFFARIJIET tal-familja

AVVIŻ

Laqgħa Nru. 2

It-Tlieta, 1 ta' Novembru 2011 fis-7.00 pm

L-Onor Jean Pierre Farrugia, President tal-Kumitat dwar l-Affarijiet tal-Familja, javża li l-Kumitat se jiltaqa' nhar it-Tlieta, 1 ta' Novembru, 2011 fis-7:00 p.m. fil-Kamra tal-Kumitati fil-Palazz il-Belt b'din l-aġenda:-

Preżentazzjoni mis-Sur Joseph Farrugia, Direttur Ġenerali, Malta Employers' Association u mis-Sur Kevin J Borg Direttur Ġenerali u s-Sur Tancred Tabone, President, Chamber of Commerce.

Affarijiet oħra.


KUMITAT PERMANENTI DWAR L-AFFARIJIET tal-Familja

LAQGĦA NRU 2

It-Tlieta, 1 ta' Novembru, 2011

Il-Kumitat Permanenti dwar l-Affarijiet tal-Familja ltaqa' fil-Palazz, il-Belt Valletta, fis-7.06 p.m.

L-Onor Jean Pierre Farrugia, President tal-Kumitat, ippresieda.

Il-President tal-Kumitat qal it-talba.

Il-Minuti tal-Laqgħa Nr 1 li saret nhar it-Tnejn 10 ta' Ottubru 2010 ġew konfermati.

L-Onor Jean Pierre Farrugia, President tal-Kumitat stieden lis-Sur Joseph Farrugia Direttur Ġenerali tal-Malta Employers' Association, biex jagħti preżentazzjoni fuq is-suġġett.

Is-Sur Farrugia ta preżentazzjoni ntitolata:

Wara, l-Onor Farrugia stieden lis-Sur Kevin J Borg u lis-Sur Tancred Tabone, Direttur Ġenerali u President rispettivament tal-Malta Chamber of Commerce, biex jagħtu preżentazzjoni fuq is-suġġet.

Is-Sur Borg ta preżentazzjoni lill-Kumitat intitolata:

Wara kien hemm diskussjoni.

Fid-8:55 p.m. il-Kumitat ikkonkluda fuq is-suġġett u aġġorna għal data li kellha tiġi komunikata iktar tard.

SKRIVANA TAL-KUMITAT

PRESIDENT TAL-KUMITAT


IL-ĦDAX-IL PARLAMENT

KUMITATI TAL-KAMRA TAD-DEPUTATI

KUMITAT PERMANENTI DWAR L-AFFARIJIET SOĊJALI

AVVIŻ

Laqgħa Nru. 116

It-Tlieta, 1 ta' Novembru, 2011

L-Onor Edwin Vassallo, President tal-Kumitat dwar l-Affarijiet Soċjali javża li l-Kumitat se jiltaqa' nhar it-Tlieta, 1 ta' Novembru, 2011 fis-7:15 p.m. fil-Kamra tal-Kumitati fil-Palazz il-Belt b'din l-aġenda:-

Preżentazzjoni dwar diffikultajiet li jiltaqgħu magħhom persuni li jkunu għaddejjin mill-proċess ta' Separazzjoni.

Affarijiet oħra.